แบงก์แหยงคุมบี/อีจัดหนักต้องลดดอก
ธนาคารขนาดกลางเล็ก ระทึกคุมตั๋วบี/อี หวั่นเจอผลข้างเคียงจนต้องหั่นดอกเบี้ยลง
2 ก.ย. 2554

ธนาคารขนาดกลางเล็ก ระทึกคุมตั๋วบี/อี หวั่นเจอผลข้างเคียงจนต้องหั่นดอกเบี้ยลง
น.ส.จุฑามาศ สมบุณยะวิโรจน์ ผู้ช่วยกรรมการผู้จัดการอาวุโส สายงานการธนาคาร ธนาคารแลนด์ แอนด์ เฮ้าส์ เพื่อรายย่อย กล่าวว่า ธนาคารอยู่ระหว่างติดตามเงื่อนไขใหม่การควบคุมตั๋วสัญญาใช้เงินระยะสั้น (บี/อี) ของทางการ หากมีการเปลี่ยนแปลงกฎเกณฑ์หรือโยกย้ายตั๋วบี/อีไปอยู่ภายใต้การกำกับของสำนักงานคณะกรรมการกำกับหลักทรัพย์และตลาดหลักทรัพย์ ธนาคารอาจต้องพิจารณาปรับสัดส่วนฐานเงินฝากใหม่ ด้วยการลดสัดส่วนของตั๋วบี/อีลงจากปัจจุบันที่มีถึง 50% ของเงินฝาก
ทั้งนี้ หากกฎเกณฑ์ใหม่ที่ออกมามีความเข้มงวดขึ้น อาจส่งผลให้ธนาคารมีต้นทุนในการออกตั๋วเพิ่มขึ้นจากต้นทุนด้านเอกสารและการจัดทำเรตติ้ง ทำให้ธนาคารอาจต้องปรับลดดอกเบี้ยตั๋วบี/อีลงมาให้ใกล้เคียงกับเงินฝาก ส่งผลให้การแข่งขันเงินฝากในตลาดรุนแรงขึ้น 
อย่างไรก็ดี ธนาคารได้เตรียมความพร้อมเอาไว้แล้ว ด้วยการออกแคมเปญเงินฝากไม่ประจำดอกเบี้ย 2.75% เพื่อระดมเงิน
นายณรงค์ชัย ว่องธนะวิโมกษ์ รองกรรมการผู้จัดการใหญ่ สายกลยุทธ์และการเงิน ธนาคารซีไอเอ็มบี ไทย กล่าวว่า หากมีการเปลี่ยนแปลงกฎเกณฑ์ของตั๋วบี/อีจะส่งผลให้ธนาคารทำธุรกรรมประเภทนี้ได้ลำบากขึ้น จากขั้นตอนการดำเนินงานต่างๆ ซึ่งถือเป็นต้นทุนและการแข่งขันเงินฝากของธนาคารจะรุนแรงขึ้น ล่าสุดธนาคารได้ลดสัดส่วนตั๋วบี/อีลงมาอยู่ที่ 15% แล้ว